Prasa met slenters gekul | Die Vryburger
‘n Vermeende slenter omtrent werksaanbiedinge deur ‘n maatskappy wat net op papier bestaan, het die voormalige Prasa-hoof Lucky Montana blykbaar gehelp om ‘n reuse salarisverhoging te beding.
Hy het volgens ‘n Afrikaanse Sondagkoerant in 2012 die Prasa-raad om ‘n salarisverhoging van 20% gevra op grond van ‘n aanbod om die uitvoerende direkteur van ‘n bykans onbekende maatskappy te word. ‘n Direkteur van Gypsum Fertilizer Company is boonop ‘n begunstigde van Prasa-tenders.
Die eerste werksaanbod was R4,5, miljoen, waarna dit na R5,5 miljoen verhoog is.
Montana kon uiteindelik daarin slaag om ‘n 12% verhoging by Prasa te kry, terwyl sy salarisverhogings andersins gewoonlik 5% was.
Die ‘ingenieur’, Daniel Mtimkulu is verlede jaar deur Prasa afgedank nadat daar in die media onthul is dat hy oor geen ingenieurskwalifikasies beskik nie. Hy het ook op ‘n salarisverhoging aangedring nadat hy kwansuis ‘n werksaanbod gekry het. Die betrokke maatskappy het egter later aan Prasa bevestig dat Mtimkulu die aanbod vervals het.
Foto – Trein blou
2 thoughts on “Prasa met slenters gekul”
A.Willemse July 4, 2016 at 9:32 am
Gaan hierdie kriminele bedrog ook maar onder die mat in gevee word soos die van die hoof by die SABC en die staatspresident? Of bestaan daar dalk ‘n skraal moontlikheid dat die gereg in staat gestel kan word om, sonder inmenging uit Letulihuis, vir Lucky sy geluk agter die tralies gaan laat kry nie. Hy het mos dubbeld en dwars oor ‘n tyd daarvoor getender.
Afrikanus July 4, 2016 at 11:04 am
Sal tronkstraf enigsins nog vergoed vir die skade aangerig? Of dit enigsins nog ‘n afskrikwaarde vir sulke persone het, is ‘n ander vraag, want die korrupsie neem nie af nie. Daar moet harder maatreels toegepas word. Sulke maatreels, wat die menseregteverteenwoordigers heel moontlik sal laat ophuil, maar in ander lande, b.v. Suid-Amerika, onder dieselfde omstandighede tot positiewe gevolge gelei het. Afgesien van die feit dat tronkstraf die belastingbetaler ook belastingbetalergeld kos, en dit is nie min nie.